Baránik, Alojz, poslanec NR SR (2016-09-20):
Ďakujem. Kolegyne, kolegovia, prišiel nám sem predložiť správu človek, ktorý má osobnú zodpovednosť za stav našej spoločnosti. Teda má osobnú zodpovednosť za to, že tu existuje trieda, ktorá si môže dovoliť všetko a ktorá nemusí nič. Človek, ktorý má osobnú zodpovednosť za to, že ľudia ako Kaliňák, Počiatek, Fico jednoducho môžu páchať hrubú trestnú činnosť a môžu sa nám pri tom smiať do očí. Keď bol vymyslený špeciálny prokurátor, tak sa určite nemyslelo tým to, že sa v rukách jednej osoby sústredí všetka moc, ktorá môže fungovať tak, aby ochraňovala tých, ktorí majú byť trestne stíhaní. Toto presne sa deje prostredníctvom osoby špeciálneho prokurátora. Špeciálny prokurátor u nás je v podstate šéf právnej ochranky vládnej garnitúry. Počuli sme tu všeličo o tom, že ako prokuratúra pracuje. Jednoducho nie, nie je to tak, je to celé pretvárka, je to výsmech. Na ústavnoprávnom výbore, keď sme preberali správu špeciálneho prokurátora, sa pán špeciálny prokurátor chválil tým, že bol trikrát zvolený ústavnou väčšinou do svojej funkcie. Toto svedčí len o tom, že tu nikdy žiadna opozícia nebola, že teraz je to prvýkrát, kedy je tu riadna opozícia, čo bolo dokázané aj tým, ako postupovali tí, čo kedysi boli opozícia a teraz sa ihneď pridali k vládnej garnitúre, ktorej jediným a hlavným poslaním je rozkrádať verejný majetok. Toto, čo sa tu deje, tento špeciálny prokurátor nie je nič iné, ako zakrývanie trestnej činnosti vládnej garnitúry. Poďme si povedať príklad, keď hlavne v súvislosti s tým, čo hovoril pán špeciálny prokurátor o tom, že sú personálne nedostatoční. Špeciálna prokuratúra napriek svojej personálnej nedostatočnosti, mala dostatok kapacít na to, aby stíhala človeka, ktorý si robil srandu z Roberta Fica ako kandidáta na funkciu prezidenta. Špeciálna prokuratúra mala dosť času na to, aby nielenže podala na tohto človeka obžalobu, ktorá, samozrejme, bola špeciálnym súdom zmetená, ale ešte aj podali odvolanie na Najvyšší súd, pretože sa im zdalo, že musia určite mať pravdu. Čiže a toto a to sa jedná o to, že niekto povedal, že svoj hlas dá, ak by sa jednalo o kandidáta iného, ako je Robert Fico, za menší obed, ako keby sa malo jednať o Roberta Fica. A toto rieši špeciálna prokuratúra. Poďme si niečo povedať o tom, že aký je stav špeciálnej prokuratúry. Po tom, čo bol trestnoprávne napadnutý prokurátor špeciálnej prokuratúry Špirko, ale čiastočne aj predtým, ale teraz je to o to viac, je na Úrade špeciálnej prokuratúry úplne katastrofálna atmosféra. Prokurátori sa boja čokoľvek urobiť, pretože majú strach, že napríklad prostredníctvom toho, že sa im zoberie previerka NBÚ, keďže prokurátori Úradu špeciálnej prokuratúry musia mať previerku na prísne tajné, tak je relatívne veľmi ľahké ich zbaviť previerky a sú znemožnení. Toto sú mladí, schopní ľudia častokrát, ktorí sa však boja robiť to, čo majú robiť, pretože nevedia ani dňa ani hodiny, kedy sa im prípadne stane to, čo sa stalo prokurátorovi Špirkovi. Poďme si povedať tiež niečo aj o tom, ako si pán špeciálny prokurátor predstavuje status svojej organizácie. To nám chce povedať, že jemu nevadí, že nejaký zločinec obviní jeho prokurátora a on na to len pekne prikyvuje? To mi chce povedať, že špeciálna prokuratúra nemá prostriedky na to, aby sa s niečím takýmto vysporiadala? Samozrejme, že má. Len jednoducho držia basu a hrajú hru, na ktorú tam boli povolaní. Jednoducho si myslíme, že špeciálna prokuratúra musí ako taká skončiť alebo potrebujeme iného špeciálneho prokurátora. Ak to má takto ďalej pokračovať, my vyzývame špeciálneho prokurátora, aby odstúpil zo svojej funkcie, aby umožnil to, aby sa trestné činy verejných činiteľov vyšetrovali, aby sa zo Slovenska stal naozaj právny štát. Vážený pán špeciálny prokurátor, odstúpte!